החודש ציינו את יום המחנך. יום שהוקדש להוקיר את פועלם של העוסקים במלאכת החינוך ביישוב, למן הגיל הרך ועד התיכון.

היה זה נפלא לראות את התלמידים וההורים נרתמים בשמחה להביע את הכבוד וההערכה שהם רוחשים כלפי סגלי ההוראה והמערך המסייע בכל מוסדות החינוך ללא יוצא מן הכלל.

העוסק בחינוך ראוי להערכה פעמיים, ראשונה על חשיבות תפקידו וגודל האחריות המונחת על כתפיו והשנייה על הקושי העצום הכרוך בעשייה בלתי פוסקת זו.

לסיבות אלו הייתי רוצה לצרף דבר נוסף הקשור למהותו של המחנך. המחנך נאמן לרעיון נשגב, המחנך הינו אוהב אדם המאמין בטבעו האמיתי ופועל ללא לאות לגילויו, אדם שאיננו נבהל מדרך ארוכה, בעל מלאכה שהאמצעי המרכזי והחשוב ביותר שלו להשגת מטרותיו הינה הדוגמא האישית. ועל כן תודתנו נתונה לכם , אנשי החינוך.